ทริสเรทติ้งจัดอันดับ ORI ที่ “BBB-” แนวโน้มอันดับเครดิต “คงที่”
ทริสเรทติ้งจัดอันดับ ORI ที่ "BBB-” แนวโน้มอันดับเครดิตที่สถานะ “คงที่”
14 ก.ย. 2559

บริษัท ออริจิ้น พร็อพเพอร์ตี้ จำกัด (มหาชน) หรือ ORI ระบุว่า บริษัท ทริสเรทติ้ง จำกัด ได้จัดทำรายงานการจัดอันดับเครดิตโดยคงอันดับเครดิตองค์กรของบริษัทที่ระดับ “BBB-” และแนวโน้มอันดับเครดิตที่สถานะ “Stable” หรือ “คงที่”
โดยอันดับเครดิตจากรายงานของทริสเรทติ้งในครั้งนี้สะท้อนถึงแบรนด์สินค้าของบริษัทที่เริ่มเป็นที่รู้จักในตลาดคอนโดมิเนียมราคาระดับกลางถึงล่าง ตลอดจนสถานะทางการเงินที่ดีขึ้นภายหลังการจดทะเบียนในตลาดหลักทรัพย์แห่งประเทศไทยในปี 2558 และการมีมูลค่ายอดขายที่รอรับรู้รายได้จากการโอน (Backlog) ค่อนข้างสูง
อย่างไรก็ตาม ทริสเรทติ้งยังเห็นว่าจุดแข็งดังกล่าวถูกลดทอนบางส่วน เนื่องจากประวัติผลงานของบริษัทที่สั้น รวมถึงการมีสินค้าที่ขาดความหลากหลาย และภาระหนี้ของบริษัทที่คาดว่าจะเพิ่มสูงขึ้นจากการขยายธุรกิจอย่างรวดเร็ว